ระเบียบคณะกรรมการข้าราชการฝ่ายศาลปกครอง

ว่าด้วยอาคารที่พักของศาลปกครอง

พ.ศ. ๒๕๕๙

 

 โดยที่เป็นการสมควรกําหนดหลักเกณฑ์เกี่ยวกับการเข้าพักอาศัยในอาคารที่พักของศาลปกครองให้เป็นไปตามเจตนารมณ์ของศาลปกครองที่สร้างอาคารที่พักขึ้นเพื่อลดภาระงบประมาณของทางราชการ  
ในส่วนที่เกี่ยวกับค่าเช่าบ้าน และช่วยเหลือบุคลากรที่เดือดร้อนเรื่องที่พักอาศัย เพื่อให้การใช้อาคาร  
ที่พักศาลปกครองเป็นไปโดยคุ้มค่า และเพื่อให้การบริหารจัดการอาคารที่พักศาลปกครองเป็นไป  
ด้วยความเรียบร้อย ถูกต้อง เหมาะสม และเป็นไปในแนวทางเดียวกัน

 อาศัยอํานาจตามความในมาตรา ๘๔ แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ คณะกรรมการข้าราชการฝ่ายศาลปกครองจึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการข้าราชการฝ่ายศาลปกครอง ว่าด้วยอาคารที่พักของศาลปกครอง พ.ศ. ๒๕๕๙”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ในระเบียบนี้

 “อาคารที่พัก” หมายความว่า บ้านพักหรืออาคารชุดพักอาศัยของศาลปกครองที่สร้างขึ้นจากเงินงบประมาณของสํานักงานศาลปกครอง เพื่อใช้เป็นที่พักอาศัยสําหรับตุลาการศาลปกครอง  
ข้าราชการฝ่ายศาลปกครอง หรือบุคคลอื่นตามที่กําหนดไว้ในระเบียบนี้

 “คณะกรรมการ” หมายความว่า คณะกรรมการจัดสรรอาคารที่พักของศาลปกครอง

 “ข้าราชการ” หมายความว่า ตุลาการศาลปกครองและข้าราชการฝ่ายศาลปกครอง

 “ผู้พักอาศัย” หมายความว่า ข้าราชการตามข้อ ๑๑ ที่ปฏิบัติงานประจําศาลปกครองที่เป็นที่ตั้งของอาคารที่พัก ซึ่งคณะกรรมการได้จัดสรรให้เข้าอยู่อาศัยในอาคารที่พัก และให้หมายความรวมถึง  
ผู้ได้รับอนุญาตให้เข้าพักอาศัยและบริวารด้วย

 “ผู้ได้รับอนุญาตให้เข้าพักอาศัย” หมายความว่า ข้าราชการฝ่ายศาลปกครอง ซึ่งคณะกรรมการอนุญาตให้เข้าอยู่อาศัยในอาคารที่พักเป็นการชั่วคราวตามข้อ ๑๒

 “บริวาร” หมายความว่า บิดา มารดา คู่สมรส และบุตร ของผู้พักอาศัย และให้หมายความรวมถึง ญาติ คนรับใช้ ของผู้พักอาศัย หรือบุคคลอื่นที่คณะกรรมการอนุญาตให้เข้าอยู่อาศัย  
ในอาคารที่พักร่วมกับผู้พักอาศัยได้

 “ผู้ดูแลที่พัก” หมายความว่า บุคคลที่คณะกรรมการแต่งตั้งให้มีหน้าที่ดูแลหรือบํารุงรักษาอาคารที่พักศาลปกครองตามระเบียบนี้

 “พื้นที่ส่วนกลาง” หมายความว่า พื้นที่ในอาคารที่พักที่ผู้พักอาศัยต่างใช้งานร่วมกัน  
เพื่อประโยชน์ของผู้พักอาศัยในอาคารที่พักนั้น

 “พื้นที่สาธารณะ” หมายความว่า พื้นที่รอบอาคารที่พักที่ผู้พักอาศัยและบุคคลอื่นต่างใช้งานเพื่อประโยชน์สาธารณะ

 “ค่าใช้จ่ายส่วนกลาง” หมายความว่า ค่าไฟฟ้า ค่าน้ําประปา ค่าบริการรักษาความปลอดภัยค่าทําความสะอาด ค่าบํารุงรักษาลิฟต์ และค่าบํารุงรักษาอื่นที่จําเป็นสําหรับพื้นที่ส่วนกลางของอาคาร  
ที่พัก และให้หมายความรวมถึงค่าใช้จ่ายอื่นที่ต้องจ่ายเพื่อประโยชน์ร่วมกันของผู้พักอาศัย

 “ค่าใช้จ่ายพื้นที่สาธารณะ” หมายความว่า ค่าไฟฟ้า ค่าน้ําประปา ค่าบริการรักษาความปลอดภัยค่าทําความสะอาด ค่าบํารุงรักษาลิฟต์ และค่าบํารุงรักษาอื่นที่จําเป็นสําหรับพื้นที่สาธารณะ

 “เงินประกัน” หมายความว่า เงินที่เรียกเก็บจากผู้พักอาศัย เพื่อใช้สําหรับประกันความเสียหายหรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชํารุด เสียหาย หรือสูญหาย  
หรือนําไปชําระค่าไฟฟ้า ค่าน้ําประปา หรือค่าใช้จ่ายอื่นที่ผู้พักอาศัยค้างชําระ

 ข้อ ๔ อาคารที่พักของศาลปกครองใด ให้จัดสรรให้เป็นที่พักของข้าราชการที่ปฏิบัติหน้าที่อยู่ในศาลปกครองนั้น

 ข้อปฏิบัติในการพักอาศัยในอาคารที่พัก และแนวทางในการติดตั้งอุปกรณ์ใด ๆ ซึ่งต้องเดินสายท่อ หรือต้องเจาะพื้นหรือผนัง ให้เป็นไปตามที่เลขาธิการสํานักงานศาลปกครองกําหนด

 ข้อ ๕ การใช้บังคับระเบียบนี้ในส่วนที่เกี่ยวกับตุลาการศาลปกครองให้เป็นไปเท่าที่ไม่ขัดหรือแย้งกับพระราชกฤษฎีกาค่าเช่าบ้านตุลาการศาลปกครอง พ.ศ. ๒๕๔๔

 ข้อ ๖ ให้เลขาธิการสํานักงานศาลปกครองรักษาการให้เป็นไปตามระเบียบนี้ และให้มีอํานาจออกประกาศ คําสั่ง หรือหลักเกณฑ์เพื่อปฏิบัติการให้เป็นไปตามระเบียบนี้

 ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการข้าราชการฝ่ายศาลปกครองเป็นผู้วินิจฉัย คําวินิจฉัยนั้นให้เป็นที่สุด

หมวด ๑

คณะกรรมการจัดสรรอาคารที่พักของศาลปกครอง

 

 ข้อ ๗ ให้มีคณะกรรมการจัดสรรอาคารที่พักของศาลปกครองในส่วนกลางหรือในแต่ละภูมิภาคเรียกว่า “คณะกรรมการจัดสรรอาคารที่พักของศาลปกครอง...(ในส่วนกลาง/ระบุชื่อศาล)...” ประกอบด้วย  
 (๑) อธิบดีศาลปกครองกลางหรืออธิบดีศาลปกครองชั้นต้นในภูมิภาค แล้วแต่กรณี  
เป็นประธานกรรมการ

 (๒) ผู้อํานวยการสํานักบริหารทรัพย์สินหรือผู้อํานวยการสํานักงานศาลปกครองในภูมิภาคแล้วแต่กรณี เป็นกรรมการ

 (๓) ผู้พักอาศัยตามข้อ ๑๑ (๑) และ (๒) ที่ได้รับคัดเลือกจากผู้พักอาศัยดังกล่าว  
ด้วยกันเองจํานวนหนึ่งคน เป็นกรรมการ

 (๔) ผู้อํานวยการกลุ่มบริหารทั่วไปในสํานักบริหารทรัพย์สินหรือในสํานักงานศาลปกครอง  
ในภูมิภาค แล้วแต่กรณี เป็นเลขานุการ

 (๕) ข้าราชการฝ่ายศาลปกครองที่ปฏิบัติงานด้านการเงิน บัญชี และพัสดุ ที่ผู้อํานวยการสํานักบริหารการเงินและต้นทุนหรือผู้อํานวยการสํานักงานศาลปกครองในภูมิภาคนั้นมอบหมาย แล้วแต่กรณีเป็นผู้ช่วยเลขานุการ

 หลักเกณฑ์การเลือกกรรมการตาม (๓) ให้เป็นไปตามที่เลขาธิการสํานักงานศาลปกครองกําหนด

 กรรมการตาม (๓) มีวาระการดํารงตําแหน่งคราวละสองปีนับแต่วันที่ได้รับเลือกและอาจได้รับเลือกอีกได้ ในกรณีที่กรรมการดังกล่าวสิ้นสิทธิพักอาศัยตามข้อ ๒๙ ก่อนครบวาระ ให้ดําเนินการ  
เลือกกรรมการตาม (๓) ใหม่ และในระหว่างนั้นให้ถือว่าคณะกรรมการมีจํานวนเท่าที่เหลืออยู่ เว้นแต่วาระ  
การอยู่ในตําแหน่งของกรรมการตาม (๓) ผู้นั้น จะเหลือไม่ถึงเก้าสิบวันจะไม่ดําเนินการเลือกใหม่ก็ได้

 ข้อ ๘ คณะกรรมการมีอํานาจหน้าที่ ดังนี้

 (๑) พิจารณาจัดสรรเพื่อให้ข้าราชการผู้มีสิทธิได้เข้าพักอาศัยในอาคารที่พักและเปลี่ยนแปลงบ้านหรือห้องที่ให้เข้าพักอาศัย โดยถูกต้องและเป็นธรรม

 (๒) พิจารณาวินิจฉัยการสิ้นสิทธิการพักอาศัยตามข้อ ๒๙ และพิจารณาผ่อนผันการพักอาศัยในอาคารที่พักตามข้อ ๓๐

 (๓) พิจารณาคัดเลือก แต่งตั้ง และกํากับดูแล ผู้ดูแลที่พัก และมอบหมายให้ผู้ดูแลที่พักดําเนินการอื่นใดเพื่อประโยชน์ต่อผู้พักอาศัยและทรัพย์สินของทางราชการ

 (๔) ควบคุม ดูแล แนะนํา และตักเตือนผู้พักอาศัยและบริวารให้ประพฤติปฏิบัติให้ถูกต้องตามระเบียบนี้ เพื่อให้การพักอาศัยเป็นไปด้วยความเรียบร้อย

 (๕) พิจารณาเรื่องร้องทุกข์จากผู้พักอาศัยที่ได้รับความเดือดร้อนเกี่ยวกับการพักอาศัย

 (๖) พิจารณาอนุญาตการติดตั้งอุปกรณ์ใด ๆ ซึ่งต้องเดินสาย ท่อ หรือต้องเจาะพื้นหรือผนัง (๗) พิจารณาจัดหาหรืออํานวยความสะดวกเกี่ยวกับสาธารณูปโภค หรือสิ่งอํานวยความสะดวกอันเป็นส่วนรวมที่จําเป็นและเหมาะสมตามสมควร

 (๘) ให้คําแนะนําและกํากับดูแลให้การพักอาศัยเป็นไปตามหลักสุขอนามัย เป็นระเบียบเรียบร้อยและมีความปลอดภัย

 (๙) ออกประกาศหรือคําสั่งเพื่อประโยชน์ในการปฏิบัติตามอํานาจหน้าที่ตามระเบียบนี้

 ข้อ ๙ ผู้ดูแลที่พัก มีหน้าที่ ดังต่อไปนี้

 (๑) จัดทําทะเบียนผู้พักอาศัยและบริวาร รวมทั้งทะเบียนทรัพย์สินและอุปกรณ์ประจําอาคารที่พักตามแบบที่เลขาธิการสํานักงานศาลปกครองกําหนด และตรวจสอบให้ถูกต้องตรงกับทะเบียนดังกล่าว  
แล้วรายงานให้คณะกรรมการทราบทุกสิ้นปีงบประมาณ

 (๒) ตรวจตรา ดูแล และบํารุงรักษาอาคารที่พัก พื้นที่ส่วนกลาง และพื้นที่สาธารณะ  
ให้สะอาด ถูกสุขอนามัย มีความปลอดภัย และมีการใช้สาธารณูปโภคอย่างประหยัด

 (๓) ดูแลและอํานวยความสะดวกให้ผู้พักอาศัยและบริวารได้รับความสะดวกในการพักอาศัย

 (๔) สํารวจตรวจสอบอาคารที่พักรวมทั้งทรัพย์สินและอุปกรณ์ในอาคารที่พักเมื่อมีกรณี  
ที่ผู้พักอาศัยและบริวารย้ายออก แล้วดําเนินการในส่วนที่เกี่ยวข้องต่อไป

 (๕) รายงานให้คณะกรรมการทราบโดยเร็วเมื่อมีทรัพย์สินหรืออุปกรณ์ของทางราชการชํารุดสูญหาย หรือเสียหาย

 (๖) กํากับดูแลและตักเตือนผู้พักอาศัยและบริวารให้ปฏิบัติตามระเบียบนี้ ประกาศ คําสั่ง  
ข้อปฏิบัติ และแนวทางต่าง ๆ ที่กําหนดขึ้นตามระเบียบนี้ หากพบว่าผู้ใดไม่ปฏิบัติตามให้รายงาน  
ให้คณะกรรมการทราบเพื่อดําเนินการต่อไป

 (๗) ดําเนินการอื่นตามที่คณะกรรมการมอบหมาย แล้วรายงานให้คณะกรรมการทราบ

หมวด ๒

หลักเกณฑ์การพิจารณาให้เข้าพักอาศัยในอาคารที่พัก

 

 ข้อ ๑๐ อาคารที่พักตามระเบียบนี้จําแนกเป็นอาคารที่พักสําหรับตุลาการศาลปกครองและอาคารที่พักสําหรับข้าราชการฝ่ายศาลปกครอง

 ข้อ ๑๑ ให้คณะกรรมการพิจารณาจัดสรรให้ข้าราชการเข้าพักอาศัยในอาคารที่พัก  
ได้ตามหลักเกณฑ์ ดังต่อไปนี้

 (๑) จัดให้ตุลาการศาลปกครอง ข้าราชการฝ่ายศาลปกครอง ประเภทบริหาร ประเภทอํานวยการประเภทวิชาการตั้งแต่ระดับเชี่ยวชาญขึ้นไป ประเภททั่วไประดับอาวุโส เข้าพักอาศัยในอาคารที่พัก  
ไม่ว่าจะเป็นผู้มีสิทธิได้รับค่าเช่าบ้านหรือไม่

 (๒) จัดให้ข้าราชการฝ่ายศาลปกครองประเภทวิชาการระดับชํานาญการพิเศษผู้มีสิทธิได้รับค่าเช่าบ้านเข้าพักอาศัย ไม่ว่าข้าราชการผู้นั้นกําลังใช้สิทธิเบิกค่าเช่าบ้านหรือไม่

 (๓) อาคารที่พักที่เหลือจากการจัดให้ข้าราชการตาม (๑) และ (๒) แล้ว ให้จัดให้ข้าราชการ  
ผู้มีสิทธิได้รับค่าเช่าบ้านเข้าพักอาศัย ไม่ว่าข้าราชการผู้นั้นกําลังใช้สิทธิเบิกค่าเช่าบ้านอยู่หรือไม่ แต่หาก  
ข้าราชการผู้ใดมีสิทธิได้รับค่าเช่าบ้านและได้ใช้สิทธินําหลักฐานการชําระค่าเช่าซื้อหรือค่าผ่อนชําระราคาบ้านมาเบิกในท้องที่ที่ปฏิบัติราชการอยู่ก่อนแล้วตามระเบียบคณะกรรมการข้าราชการฝ่ายศาลปกครอง  
ว่าด้วยค่าเช่าบ้านข้าราชการฝ่ายศาลปกครอง คณะกรรมการไม่ต้องจัดให้ข้าราชการผู้นั้นเข้าพักอาศัย  
ในอาคารที่พัก

 ข้อ ๑๒ ภายใต้บังคับข้อ ๑๔ ในกรณีที่ได้มีการจัดสรรอาคารที่พักสําหรับข้าราชการ  
ฝ่ายศาลปกครองตามหลักเกณฑ์ตามข้อ ๑๑ แล้ว ยังมีห้องพักเหลือว่างอยู่ คณะกรรมการอาจอนุญาต  
และจัดสรรให้ข้าราชการฝ่ายศาลปกครองผู้ไม่มีสิทธิได้รับค่าเช่าบ้านเข้าพักอาศัยได้เป็นการชั่วคราว

 การอนุญาตให้ข้าราชการฝ่ายศาลปกครองตามวรรคหนึ่งเข้าพักอาศัยในอาคารที่พัก  
ให้พิจารณาจากความเดือดร้อนเรียงตามลําดับ ดังนี้

 (๑) เป็นผู้ที่บรรจุเข้ารับราชการครั้งแรกและเดือดร้อนในเรื่องที่อยู่อาศัย

 (๒) เป็นผู้ที่มีความเดือดร้อนหรือจําเป็นอื่น ๆ เป็นการชั่วคราว เช่น ที่พักอาศัยมีสภาพ  
ชํารุดทรุดโทรมไม่ปลอดภัยที่จะเข้าอยู่อาศัย หรือเกิดภัยพิบัติกับที่พักอาศัย เช่น ถูกไฟไหม้ น้ําท่วม  
เป็นต้น หรือมีเหตุอื่นใดทําให้ไม่สามารถอยู่อาศัยได้อย่างปลอดภัย

 (๓) ข้าราชการฝ่ายศาลปกครองนอกจาก (๑) และ (๒) ที่ไม่มีสิทธิได้รับค่าเช่าบ้าน

 ข้อ ๑๓ ภายใต้บังคับข้อ ๑๔ การจัดสรรให้ข้าราชการฝ่ายศาลปกครองผู้ไม่มีสิทธิได้รับ  
ค่าเช่าบ้านเข้าพักอาศัยในอาคารที่พักเป็นการชั่วคราวตามข้อ ๑๒ ให้จัดสรรให้พักอาศัยได้ไม่เกินหกเดือน  
ในกรณีที่มีความจําเป็น คณะกรรมการอาจจัดสรรให้ผู้นั้นพักอาศัยต่อไปอีกได้ไม่เกินหกเดือน แต่เมื่อ  
รวมกันแล้วต้องไม่เกินหนึ่งปี

 การขยายระยะเวลาการเข้าพักอาศัยเกินกว่าที่กําหนดไว้ในวรรคหนึ่ง คณะกรรมการอาจพิจารณาได้ภายใต้เงื่อนไข ดังต่อไปนี้

 (๑) ผู้พักอาศัยมีความจําเป็นอย่างยิ่งที่จะต้องพักอาศัยในอาคารที่พักเกินกว่าระยะเวลาที่กําหนดและไม่มีผู้มีสิทธิได้รับค่าเช่าบ้านที่จะต้องเข้าพักอาศัยตามข้อ ๑๑

 (๒) มีห้องพักว่างอยู่ และไม่มีผู้มีสิทธิได้รับค่าเช่าบ้านที่จะต้องเข้าพักอาศัยตามข้อ ๑๑

 ข้อ ๑๔ ในกรณีที่ข้าราชการฝ่ายศาลปกครองผู้มีสิทธิได้รับค่าเช่าบ้านไม่สามารถเข้าอยู่อาศัยในอาคารที่พักได้ เนื่องจากมีผู้ซึ่งไม่มีสิทธิได้รับค่าเช่าบ้านได้รับการจัดสรรให้เข้าพักอาศัยอยู่ก่อนแล้วคณะกรรมการต้องดําเนินการให้ผู้ซึ่งไม่มีสิทธิได้รับค่าเช่าบ้านดังกล่าวออกจากห้องพัก เพื่อให้ข้าราชการ  
ฝ่ายศาลปกครองผู้มีสิทธิได้รับค่าเช่าบ้านได้เข้าพักอาศัย ทั้งนี้ โดยพิจารณาถึงเหตุผลและความจําเป็น  
ของผู้ซึ่งไม่มีสิทธิได้รับค่าเช่าบ้านซึ่งได้เข้าพักอาศัยอยู่ก่อนแล้วแต่ละรายด้วย

 ข้อ ๑๕ ในกรณีที่อาคารที่พักมีสภาพชํารุด ทรุดโทรม มีลักษณะไม่ปลอดภัยต่อชีวิต  
ร่างกาย หรือทรัพย์สินของผู้พักอาศัย หรือมีเหตุสุดวิสัย เช่น ไฟไหม้ น้ําท่วม หรือมีเหตุอื่นใดที่ทําให้  
ไม่สามารถเข้าพักอาศัยได้ คณะกรรมการไม่ต้องจัดให้ข้าราชการเข้าอยู่อาศัยในอาคารที่พักนั้น แต่เมื่อ  
ได้ซ่อมแซม ปรับปรุง หรือแก้ไขจนสามารถเข้าอยู่อาศัยในอาคารที่พักนั้นได้แล้ว หรือเหตุสุดวิสัยนั้น  
ได้ผ่านพ้นไปแล้ว ให้คณะกรรมการจัดให้ข้าราชการเข้าพักอาศัยต่อไป

 ข้อ ๑๖ ในกรณีที่ข้าราชการผู้ใดไม่สามารถเข้าพักอาศัยในอาคารที่พักได้เพราะเหตุตามข้อ ๑๔หรือข้อ ๑๕ หากข้าราชการผู้นั้นเป็นผู้มีสิทธิได้รับค่าเช่าบ้าน จําเป็นต้องเช่าบ้านและได้อาศัย  
อยู่จริง ให้เบิกค่าเช่าบ้านได้จนกว่าคณะกรรมการจะจัดให้ผู้นั้นเข้าพักอาศัยในอาคารที่พัก

 ข้อ ๑๗ ข้าราชการฝ่ายศาลปกครองที่เคยสละสิทธิเข้าพักอาศัยในอาคารที่พัก หากต่อมา  
มีห้องพักว่างและผู้นั้นร้องขอเข้าพักอาศัยเนื่องจากมีความเดือดร้อนในเรื่องที่อยู่อาศัย คณะกรรมการ  
อาจพิจารณาจัดให้ผู้นั้นเข้าพักอาศัยในห้องพักได้

 การพิจารณาจัดให้ข้าราชการฝ่ายศาลปกครองตามวรรคหนึ่งเข้าพักอาศัยในห้องพัก  
ให้พิจารณาเป็นลําดับถัดจากบุคคลตามข้อ ๑๒

 ข้อ ๑๘ เมื่อมีกรณีที่ต้องจัดให้ข้าราชการตามข้อ ๑๑ เข้าพักอาศัยในอาคารที่พัก  
ให้ผู้อํานวยการสํานักบริหารทรัพย์สินหรือผู้อํานวยการสํานักงานศาลปกครองในภูมิภาค แล้วแต่กรณี  
ตรวจสอบและรวบรวมข้อเท็จจริงแล้วนําเสนอคณะกรรมการเพื่อพิจารณา

 ในกรณีที่ข้าราชการผู้ใดไม่ประสงค์จะเข้าพักอาศัยในอาคารที่พัก ให้ผู้นั้นทําหนังสือยื่นต่อคณะกรรมการเพื่อขอสละสิทธิการเข้าพักอาศัย ในกรณีนี้คณะกรรมการไม่ต้องจัดให้ผู้นั้นเข้าพักอาศัย  
ในอาคารที่พัก และผู้นั้นไม่มีสิทธิเบิกค่าเช่าบ้าน

 ข้อ ๑๙ บุคคลตามข้อ ๑๒ หรือข้อ ๑๗ ที่ประสงค์จะขอเข้าพักอาศัยในอาคารที่พัก  
ให้ยื่นคําขอตามแบบที่เลขาธิการสํานักงานศาลปกครองกําหนดต่อผู้อํานวยการสํานักบริหารทรัพย์สิน  
หรือผู้อํานวยการสํานักงานศาลปกครองในภูมิภาค แล้วแต่กรณี เพื่อตรวจสอบและรวบรวมข้อเท็จจริง  
และนําเสนอคณะกรรมการพิจารณาต่อไป

 ผู้ที่ได้รับการจัดสรรให้เข้าพักอาศัยในอาคารที่พักตามวรรคหนึ่ง ต้องเข้าพักอาศัยในอาคาร  
ที่พักภายในสิบห้าวันนับแต่วันที่คณะกรรมการกําหนด หากไม่เข้าพักอาศัยภายในเวลาที่กําหนด  
ให้ถือว่าผู้นั้นสละสิทธิเข้าพักอาศัยในอาคารที่พัก

 ข้อ ๒๐ ให้ผู้ดูแลที่พักจัดให้มีการส่งมอบทรัพย์สินและอุปกรณ์ประจําอาคารที่พักตามแบบที่เลขาธิการสํานักงานศาลปกครองกําหนดให้แก่ผู้พักอาศัยก่อนการเข้าพักอาศัย และเมื่อผู้พักอาศัย  
จะต้องย้ายออก ผู้พักอาศัยจะต้องส่งมอบทรัพย์สินและอุปกรณ์ให้แก่ผู้ดูแลที่พักก่อนที่จะมีการย้ายออกด้วย

 ในกรณีที่ปรากฏว่าทรัพย์สินหรืออุปกรณ์ใดที่ผู้พักอาศัยซึ่งจะต้องย้ายออกได้ส่งมอบนั้นมีสภาพชํารุด เสียหาย หรือสูญหาย ให้ผู้ดูแลที่พักจัดให้ผู้พักอาศัยซ่อมแซมให้อยู่ในสภาพที่สามารถใช้งาน  
ได้ตามปกติ หรือชดใช้ ก่อนมีการย้ายออกด้วย

 ข้อ ๒๑ ในกรณีที่ผู้มีสิทธิพักอาศัยซึ่งเป็นคู่สมรสกันและต่างมีสิทธิเข้าพักอาศัยในอาคารที่พักไม่ว่าจะเป็นอาคารที่พักสําหรับตุลาการศาลปกครองหรืออาคารที่พักสําหรับข้าราชการฝ่ายศาลปกครอง  
ก็ตาม ให้ผู้นั้นใช้สิทธิเข้าพักอาศัยได้ตามสิทธิ แต่หากผู้มีสิทธิพักอาศัยรายใดประสงค์จะคืนอาคาร  
ที่พักตามสิทธิของตนเพื่อเข้าพักอาศัยร่วมกับคู่สมรส ให้แจ้งความประสงค์ต่อคณะกรรมการและ  
ให้คณะกรรมการจัดสรรให้ผู้นั้นพักอาศัยร่วมกับคู่สมรสตามความประสงค์

 ในกรณีที่ผู้มีสิทธิพักอาศัยตามวรรคหนึ่งรายใดย้ายไปไม่ได้ปฏิบัติหน้าที่อยู่ในศาลปกครองนั้นแล้วหรือไม่มีสิทธิพักอาศัยต่อไป ให้คู่สมรสซึ่งยังเป็นผู้มีสิทธิพักอาศัยที่ยังคงปฏิบัติหน้าที่อยู่ในศาลปกครองนั้น  
เข้าพักอาศัยในอาคารที่พักตามสิทธิของตน เว้นแต่คณะกรรมการจะอนุโลมให้พักอาศัยอยู่ต่อไปได้

หมวด ๓

หน้าที่ของผู้พักอาศัย

 

 ข้อ ๒๒ ผู้พักอาศัยต้องเข้าพักอาศัยในอาคารที่พักด้วยตนเองกับบริวารเท่านั้น

 ข้อ ๒๓ ผู้พักอาศัยมีหน้าที่ต้องปฏิบัติตามระเบียบ ประกาศ คําสั่ง ข้อปฏิบัติ และ  
แนวทางต่าง ๆ ที่กําหนดขึ้นตามระเบียบนี้ และมีหน้าที่กํากับดูแลให้บริวารของตนปฏิบัติตามระเบียบ  
ประกาศ คําสั่ง ข้อปฏิบัติ และแนวทางต่าง ๆ ดังกล่าวด้วย

 ข้อ ๒๔ ผู้พักอาศัยต้องดูแลและบํารุงรักษาอาคารที่พัก ส่วนควบและอุปกรณ์ ให้อยู่ในสภาพดีและเป็นระเบียบเรียบร้อย

 ถ้าวัสดุอุปกรณ์ใดภายในอาคารที่พักเกิดชํารุด เสียหาย หรือสูญหายอันเกิดจากการกระทําของผู้พักอาศัยหรือบริวาร หรือเสื่อมสภาพจากอายุการใช้งาน ผู้พักอาศัยต้องจัดการซ่อมแซมหรือแก้ไข  
ความชํารุดหรือเสียหายหรือชดใช้ด้วยทุนทรัพย์ของผู้พักอาศัยให้มีสภาพที่ใช้งานได้ดีตามปกติ

 การชํารุดหรือเสียหายหรือสูญหายเพราะเหตุอื่นนอกจากวรรคสอง ให้ผู้พักอาศัยแจ้งให้ผู้ดูแล  
ที่พักทราบโดยพลัน ทั้งนี้ ค่าใช้จ่ายในการแก้ไขความเสียหายที่เกิดขึ้น ให้คณะกรรมการเป็นผู้วินิจฉัย  
และให้ถือเป็นที่สุด

 ข้อ ๒๕ ผู้พักอาศัยต้องวางเงินประกันไว้ให้กับผู้อํานวยการสํานักบริหารทรัพย์สิน  
หรือผู้อํานวยการสํานักงานศาลปกครองในภูมิภาค แล้วแต่กรณี เพื่อเป็นการประกันความเสียหาย  
หรือเป็นค่าใช้จ่ายในการซ่อมแซมทรัพย์สินและอุปกรณ์ในอาคารที่พักที่ชํารุด เสียหาย หรือสูญหาย  
หรือเพื่อชําระค่าไฟฟ้า ค่าน้ําประปา หรือค่าใช้จ่ายอื่นที่ค้างชําระ

 จํานวนเงินที่ต้องวางเพื่อเป็นประกัน การวางเงินประกัน และการเก็บรักษาเงินประกัน  
ให้เป็นไปตามหลักเกณฑ์ที่สํานักงานศาลปกครองกําหนด

 ข้อ ๒๖ ผู้พักอาศัยต้องไม่ดัดแปลง ต่อเติม โยกย้าย รื้อถอน วัสดุ อุปกรณ์ หรือส่วนควบใด ๆของอาคารที่พักในส่วนที่เป็นสาระสําคัญ ก่อนได้รับอนุญาตเป็นลายลักษณ์อักษรจากคณะกรรมการ

 ข้อ ๒๗ ผู้พักอาศัยต้องเป็นผู้ชําระค่าไฟฟ้า น้ําประปา โทรศัพท์ ค่าใช้จ่ายอื่น ในอาคาร  
ที่พักและค่าใช้จ่ายส่วนกลาง ตามที่คณะกรรมการกําหนด

 ในกรณีที่ผู้พักอาศัยค้างชําระค่าใช้จ่ายตามวรรคหนึ่ง ให้ผู้อํานวยการสํานักบริหารทรัพย์สินหรือผู้อํานวยการสํานักงานศาลปกครองในภูมิภาค แล้วแต่กรณี ที่ขึ้นทะเบียนควบคุมอาคารที่พัก  
มีหนังสือแจ้งผู้พักอาศัยนั้นให้ชําระค่าใช้จ่ายดังกล่าว หากผู้พักอาศัยไม่ชําระก็ให้รายงานคณะกรรมการ  
เพื่อพิจารณาดําเนินการตามหมวด ๔ ต่อไป

 การรับเงิน การจ่ายเงิน และการเก็บรักษาเงินตามวรรคหนึ่ง ให้เป็นไปตามหลักเกณฑ์  
ที่สํานักงานศาลปกครองกําหนด

 ข้อ ๒๘ ผู้พักอาศัยต้องยินยอมให้คณะกรรมการหรือบุคคลที่คณะกรรมการกําหนด  
เข้าไปตรวจสอบห้องพัก เพื่อประโยชน์ในการซ่อมแซม บํารุงรักษา หรือเพื่อการอื่น

หมวด ๔

การสิ้นสิทธิพักอาศัย

 

 ข้อ ๒๙ ผู้พักอาศัยตามข้อ ๑๑ ข้อ ๑๒ และข้อ ๑๗ จะสิ้นสิทธิการพักอาศัยเมื่อ

 (๑) ผู้พักอาศัยถึงแก่กรรม

 (๒) ผู้พักอาศัยได้รับคําสั่งให้ย้ายพื้นที่ปฏิบัติงาน

 (๓) ผู้พักอาศัยพ้นสภาพจากการเป็นข้าราชการ

 (๔) ผู้พักอาศัยหรือบริวารมิได้พักอาศัยในอาคารที่พักต่อเนื่องกันเกินกว่าสามเดือน โดยไม่มีเหตุอันควร

 (๕) ผู้พักอาศัยส่งคืนอาคารที่พัก

 (๖) ครบกําหนดเวลาที่คณะกรรมการจัดสรรให้เข้าพักอาศัยตามข้อ ๑๓

 (๗) เมื่อตรวจพบภายหลังว่าข้อความหรือหลักฐานที่ผู้พักอาศัยแจ้งต่อคณะกรรมการเป็นเท็จในส่วนที่เป็นสาระสําคัญ

 (๘) ผู้พักอาศัยหรือบริวารมีพฤติการณ์ที่เป็นภัยต่อความสงบเรียบร้อยของผู้พักอาศัยรายอื่น ๆหรือก่อความเดือดร้อนรําคาญจนเกินกว่าที่วิญญูชนพึงปฏิบัติ

 (๙) ผู้พักอาศัยหรือบริวารเป็นโรคที่สังคมรังเกียจตามการวินิจฉัยของแพทย์

 (๑๐) กรณีอื่น ๆ ที่คณะกรรมการเห็นว่าเป็นการฝ่าฝืนหรือไม่ปฏิบัติตามระเบียบนี้

 การสิ้นสิทธิการพักอาศัยในอาคารที่พักตามวรรคหนึ่ง (๔) (๗) (๘) (๙) และ (๑๐)  
ให้คณะกรรมการเป็นผู้วินิจฉัย

 ข้อ ๓๐ เมื่อมีความจําเป็นต้องใช้อาคารที่พักหรือผู้พักอาศัยสิ้นสิทธิการพักอาศัย  
ให้คณะกรรมการมีหนังสือแจ้งให้ผู้พักอาศัยหรือบริวารทราบ และส่งคืนห้องพักภายในหนึ่งเดือน  
นับแต่วันที่ได้รับแจ้ง เว้นแต่มีเหตุจําเป็น คณะกรรมการจะพิจารณาอนุญาตให้อยู่ต่อไปได้ตามที่  
เห็นสมควร แต่ต้องไม่เกินหกเดือน

 ข้อ ๓๑ เมื่อผู้พักอาศัยหรือบริวารได้รับหนังสือแจ้งตามข้อ ๓๐ แล้ว ให้ผู้พักอาศัยกําหนดวันส่งคืนอาคารที่พักให้ผู้ดูแลที่พักทราบล่วงหน้าก่อนวันส่งคืนไม่น้อยกว่าเจ็ดวัน เพื่อทําการสํารวจ  
ตรวจตราสภาพอาคารที่พักรวมทั้งทรัพย์สินและอุปกรณ์ต่อไป

 ในกรณีที่ได้ดําเนินการตามวรรคหนึ่งแล้วพบว่า อาคารที่พัก ทรัพย์สิน หรืออุปกรณ์ในอาคารที่พักชํารุด เสียหาย หรือสูญหาย และเป็นกรณีที่ผู้พักอาศัยมีหน้าที่ต้องชดใช้ค่าเสียหายหรือชําระค่าใช้จ่าย  
ในการซ่อมแซมทรัพย์สินและอุปกรณ์ในอาคารที่พัก ให้ผู้อํานวยการสํานักบริหารทรัพย์สินหรือผู้อํานวยการสํานักงานศาลปกครองในภูมิภาคนั้น แล้วแต่กรณี หักเงินประกันเป็นค่าเสียหายหรือค่าใช้จ่ายดังกล่าว  
หากหักเงินประกันแล้วยังไม่พอ ให้มีหนังสือแจ้งผู้พักอาศัยเพื่อจัดการให้ชําระให้ครบถ้วนต่อไป

 เมื่อไม่มีกรณีที่ต้องหักเงินประกันหรือได้หักเงินประกันไว้แล้วแต่มีเงินเหลือตามวรรคสอง  
ให้คืนให้แก่ผู้พักอาศัยต่อไป

 ข้อ ๓๒ ผู้พักอาศัยที่ฝ่าฝืนหรือไม่ปฏิบัติตามหมวด ๓ หรือมีพฤติการณ์ตามข้อ ๒๙ (๗)  
(๘) (๙) และ (๑๐) หากคณะกรรมการพิจารณาแล้วเห็นว่าพฤติการณ์นั้นเป็นการร้ายแรง หรือผู้พักอาศัย  
ไม่ส่งคืนอาคารที่พักภายในระยะเวลาตามข้อ ๓๐ ก็ให้รายงานผู้บังคับบัญชาของผู้พักอาศัยนั้นตามลําดับชั้น

หมวด ๕

การดูแลรักษาและการควบคุม

 

 ข้อ ๓๓ อาคารที่พักที่อยู่ในศาลปกครองใด ให้ผู้อํานวยการสํานักบริหารทรัพย์สิน  
หรือผู้อํานวยการสํานักงานศาลปกครองในภูมิภาคนั้น แล้วแต่กรณี เป็นผู้ดําเนินการ ดังนี้

 (๑) จัดทําคําขอตั้งงบประมาณรายการค่าใช้จ่ายส่วนกลาง ค่าใช้จ่ายพื้นที่สาธารณะ  
ค่าใช้จ่ายในการซ่อมแซมบํารุงรักษาอาคารที่พักเป็นประจําทุกปี

 (๒) ดําเนินการจัดซื้อจัดจ้าง การเบิกจ่ายเงินค่าใช้จ่ายส่วนกลาง ค่าใช้จ่ายในการซ่อมแซมบํารุงรักษาอาคารที่พักตามระเบียบของทางราชการ

 (๓) จัดทําทะเบียนทรัพย์สินอาคารที่พัก และพัสดุประจําอาคารที่พัก และส่งสําเนาทะเบียนทรัพย์สินให้ผู้ดูแลที่พักใช้ในการควบคุมและตรวจสอบ

 (๔) จัดทํารายงานการบริหารจัดการอาคารที่พัก ตามแบบที่เลขาธิการสํานักงานศาลปกครองกําหนด

 ข้อ ๓๔ ทะเบียนผู้พักอาศัย แบบขอเข้าพักอาศัย แบบส่งและรับคืนพัสดุอุปกรณ์ประจําอาคารที่พัก ให้เป็นตามแบบที่เลขาธิการสํานักงานศาลปกครองกําหนด

บทเฉพาะกาล

 

 ข้อ ๓๕ ในวาระเริ่มแรก ให้คณะกรรมการตามข้อ ๗ ประกอบด้วยกรรมการตาม (๑) (๒)(๔) และ (๕)

 ข้อ ๓๖ ผู้พักอาศัยที่ได้อยู่อาศัยในอาคารที่พักแล้วก่อนวันที่ระเบียบนี้ใช้บังคับ ให้  
คณะกรรมการพิจารณาดําเนินการจัดสรรให้ข้าราชการเข้าพักอาศัยในอาคารที่พักเสียใหม่ตามหลักเกณฑ์  
ที่กําหนดในระเบียบนี้

 ประกาศ ณ วันที่ ๔ กรกฎาคม พ.ศ. ๒๕๕๙

 ปิยะ ปะตังทา

 ประธานศาลปกครองสูงสุด

 ประธานกรรมการข้าราชการฝ่ายศาลปกครอง

1. ราชกิจจานุเบกษา เล่ม ๑๓๓/ตอนที่ ๖๖ ก/หน้า ๕/๔ สิงหาคม ๒๕๕๙ [↑](#footnote-ref-1)